ཤེས་རིག་གི་ཀློང་བརྡོལ་བའི་དེང་གི་འཛམ་བུའི་གླིང་འདིར་བརྗོད་བྱའི་དོན་དཀའ་སླ་གང་ཡང་རུང་བ་ཞིག་ཡིག་རིགས་ཤིག་གི་ལམ་ནས་ཇི་མ་ཇི་བཞིན་མཚོན་པར་བྱེད་པ་ལ།ཡིག་རིགས་དེའི་ཁྱད་ཆོས་དང་མཐུན་པའི་མ་ལག་ཆ་ཚང་ལ།གཅིག་མཐུན་ཚད་ལྡན་གྱི་བརྡ་མཚོན་རྟགས་ཤད་སྐོར་གཅིག་ངེས་པར་དུ་ཡིག་རིགས་དེ་ལ་ལྡན་དགོས་པ་ཡིན།འདི་ལྟ་བུའི་ཆ་ཚང་བའི་བརྡ་མཚོན་རྟགས་ཤད་ཀྱང་མེད་ན།ཡིག་རིགས་འདིས་བརྗོད་དོན་རྣམས་བདེ་བླག་ངང་ཇི་བཞིན་མཚོན་པར་མི་ནུས་པས་དེ་ནི་མི་ཞིག་ལ་མཚོན་ན་མིག་དང་འདྲ་བ་ཡིན་ཏེ།ཀུའུ་མོ་རུའུ་ཡིསབརྡ་མཚོན་རྟགས་ཤད་ནི་ཡི་གེ་མིན་པས་དེ་དག་ནི་ཡོད་ཀྱང་འགྲིག་ལ་མེད་ཀྱང་ཆོག་པ་ལྟ་བུར་བརྩི་བ་མི་རིགས་ཏེ།དེ་དག་ནི་མིའི་དབང་པོ་ལྔ་དང་འདྲ་བའི་ཕྱིརཞེས་དང་།སྐད་ཡིག་ལ་བརྡ་རྟགས་མེད་ན།དེང་གི་དུས་འདིར་དེ་ནི་མི་ལ་མིག་གཉིས་མེད་པ་དང་མཚུངསཞེས་ནན་ཏུ་གསུངས་འདུག་པས་རང་ཅག་བོད་ཀྱི་ཡི་གེ་ལའང་སྔོན་གྱི་དུས་སུ་བརྡ་མཚོན་རྟགས་ཤད་ཁག་ཅིག་བྱུང་ཡང་འབྲི་བའི་ཡིག་གཟུགས་མི་འདྲ་བ་སྣ་ཚོགས་དར་བས་བརྡ་མཚོན་རྟགས་ཤད་ཀྱང་རྣམ་པ་འདྲ་མིན་བྱུང་བ་དང་།ལྷག་པར་དུ་བར་སྐབས་འདིར་ཡིག་རིགས་གཞན་གྱི་ཤུགས་རྐྱེན་ཆེར་ཐེབས་པས།བོད་ཡིག་ཁྲོད་དུ་བརྡ་མཚོན་རྟགས་ཤད་ཀྱང་ཟང་ཟིང་དུ་བཀོལ་བའི་སྣང་ཚུལ་མཐོང་རྒྱུ་འདུག་པས་འདི་དག་ལ་སྙིགས་དོར་བཅུད་ལེན་གྱིས་རིམ་བཞིན་ཚད་ལྡན་དང་གཅིག་གྱུར་ཅན་དུ་འགྱུར་ཐུབ་ན་ཕན་པ་ཆེ་བར་བསམ་སྟེ་འདིར་ཐོག་མའི་དཔྱད་གླེང་གི་ཚུལ་དུ་ཅུང་ཟད་ཞུས་པ་ལགས་སོ།